Jamal Musiala

Jamal Musiala (s. 26. helmikuuta 2003 Stuttgart) on saksalainen jalkapalloilija, pelipaikaltaan useimmiten hyökkäävä keskikenttäpelaaja. Hän edustaa seuratasolla Bayern Müncheniä.
Seurajoukkueura.
Musiala siirtyi vuonna 2010 Englantiin Southamptonin joukkueen junioreihin hänen äitinsä opiskellessa kaupungin yliopistossa. Hän jatkoi vuotta myöhemmin Chelseaan, jossa hän viipyikin kahdeksan vuotta. Kesällä 2019 hän palasi Saksaan ja Bayern Müncheniin. Hän pääsi edustusjoukkueessa ensi kertaa kentälle Bundesliigassa kesäkuussa 2020 Freiburgia vastaan. Kaudella 2020–2021 hän pelasi Bundesliigassa 26 ottelua, joista seitsemän ottelua avauskokoonpanossa, ja teki niissä kuusi maalia: syyskuussa kauden ensimmäisessä ottelussa Schalkea, lokakuussa Eintracht Frankfurtia, joulukuussa RB Leipzigia ja huhtikuussa Union Berliniä vastaan sekä viikko edellisen jälkeen kaksi maalia Wolfsburgia vastaan. Bayern voitti Saksan-mestaruuden. Mestarien liigassa hän pelasi kuusi ottelua, joissa kaksi kertaa avauskokoonpanossa, ja teki maalin helmikuussa neljännesvälierien ensimmäisesä osaottelussa Laziota vastaan. Helmikuussa hän oli myös voittamassa seurajoukkueiden maailmanmestaruutta.
Musiala pelasi kaudella 2021–2022 Bundesliigassa 30 ottelua, joissa hän teki viisi maalia ja antoi yhtä monta maalisyöttöä. Bayern voitti Saksan-mestaruuden. Mestarien liigassa hän pelasi kahdeksan ottelua ja teki yhden maalin. Kaudella 2022–2023 hän pelasi 33 bundesliigaottelua, ja teki niissä 12 ja syötti 13 maalia. Kauden avauskierroksella hän teki kaksi maalia Eintracht Frankfurtia vastaan. Syyskuussa hän teki Bayer Leverkusenia vastaan maalin ja antoi kaksi maalisyöttöä. Loka-marraskuussa hän teki maalin neljässä peräkkäisessä bundesliigaottelussa. Bayern voitti jälleen Saksan-mestaruuden. Mestarien liigassa hän pelasi yhdeksän ottelua, joissa hän antoi kaksi maalisyöttöä. Kaudella 2023–2024 hän pelasi Bundesliigassa 24 ottelua, joissa hän teki kymmenen ja syötti kuusi maalia. Kahden tehdyn maalin otteluita olivat lokakuussa kotiottelu Darmstadtia, tammikuussa kotiottelu Hoffenheimia ja maaliskuussa vierasottelu Darmstadtia vastaan. Mestarien liigassa hän pelasi 11 ottelua, joissa hän teki kaksi ja syötti kaksi maalia. Bayernin mestaruuteen päättyneellä kaudella 2024–2025 Musiala pelasi Bundesliigassa 25 ottelua, joissa hän teki 12 maalia ja antoi neljä maalisyöttöä. Mestarien liigassa hän pelasi 12 ottelua, joissa hän teki kolme ja syötti neljä maalia. Musiala on voittanut DFL-Supercupin 2020, 2021 ja 2022.
Maajoukkueura.
Musiala pelasi niin Saksan kuin Englanninkin nuorisomaajoukkueissa. Vielä marraskuussa 2020 hän pelasi Englannin alle 21-vuotiaiden maajoukkueessa. Hän päätyi kuitenkin edustamaan aikuisten tasolla Saksan maajoukkuetta. Maaliskuussa 2021 hän pääsi vaihdosta kentälle MM-karsintaotteluissa Islantia ja Pohjois-Makedoniaa vastaan. Kesäkuussa 2021 hän pääsi kolmannen kerran A-maaotteluun ystävyysottelussa Latviaa vastaan. Kesän 2021 EM-kilpailuissa hän oli terveysongelmien vuoksi sivussa Saksan kahdesta ensimmäisestä ottelusta mutta pääsi muutamiksi minuuteiksi kentälle sekä viimeisessä alkulohko-ottelussa että tappiollisessa neljännesvälieräottelussa. MM-kilpailuissa 2022 hän oli avauskokoonpanossa Saksan kaikissa kolmessa ottelussa. EM-kilpailuissa 2024 hän pelasi avauskokoonpanossa Saksan kaikki viisi ottelua ja teki maalin alkulohkossa Skotlantia ja Unkaria sekä neljännesvälierässä Tanskaa vastaan.
Musiala on kesäkuun puoleenväliin 2025 mennessä pelannut 40 A-maaottelua ja tehnyt niissä kahdeksan maalia.
"Saksan maalit mainittu ensin."
Yksityiselämä.
Musialalla on nigerialainen isä ja saksalainen äiti.